WDM vier 100ste hoofraadsvergadering met suksesse | Netwerk24
WDM vier 100ste hoofraadsvergadering met suksesse
Raadslede by die 100ste hoofraadsvergadering van Weskus-distriksmunisipaliteit. Rhoda Skei is die enigste raadslid wat afwesig was toe die foto geneem is. Foto: Hesmarie Nel
Die Weskus-distriksmunisipaliteit het onlangs sy 100ste hoofraadsvergadering gehou en dit gevier met ’n terugblik op sy suksesse die afgelope dekade.
WDM, voorheen bekend as die Afdelingsraad, het sy ontstaan reeds in 1976 gehad toe die Weskus uit die Van Rhynsdorp-, Clanwilliam-, Piketberg- en Malmesbury-afdelingsrade bestaan het. Hierdie rade het in 1989 saamgesmelt om die Weskus-streeksdiensteraad (SDR) te vorm wat vandag as Weskus-distriksmunisipaliteit bekend staan.
Die WDM is een van die voorste distriksmunisipaliteite in die land met betrekking tot goeie administrasie en het onlangs sy agtste skoon oudit van die ouditeur-generaal ontvang. Die uitvoerende burgemeester, Harold Cleophas, is sedert 2011 aan die stuur van die munisipaliteit. Die kantoor van die burgemeester se fokus is om die sosiale norm en waardes, wat mettertyd in gemeenskappe verlore geraak het, te herstel. Bejaardes, jeugdiges en kleuters vind baat by verskeie uitreik- en opvoedkundige projekte van die munisipaliteit. Dit is veral die Goue Spele vir bejaardes, die jaarlikse verering van die beste graad 12-leerders in die streek en ’n uitruilprojek tussen die WDM en Duitsland wat as vlagskip-projekte van die munisipaliteit beskou word.
Die WDM se ander hoogtepunte sluit in werkskepping vir plaaslike individue deur die uitgebreide openbare werke-program (EPWP), benoeming as mees verbeterde distriksmunisipaliteit vir luggehalte (2015/’16) en bloudruppel-status vir watergehalte (2010, 2011 en 2012).
Die burgemeester het die personeel en raad in die 100ste hoofraadsvergadering bedank vir hul samewerking en oorgawe waarmee hulle die gemeenskappe van die Weskus dien.
“Dit is vir my ’n groot eer en voorreg om aan die stuur van so ’n suksesvolle munisipaliteit te wees waar ons almal saamwerk tot vooruitgang van die weskusgemeenskap,” het die burgemeester gesê. Hy het die uitvoerende bestuur, onder leiding van die munisipale bestuurder, David Joubert, bedank vir hul administratiewe leiding en ondersteuning.